**Element 2 „Optimizacija organizacije rada i poslovnih procesa“**

Kako bi se mogli utvrditi temelji unaprjeđenja i standardizacije poslovnih procesa potrebno je napraviti detaljnu snimku postojećeg stanja, odnosno snimku postojećih poslovnih procesa.

Cilj je uvođenje jednakih standarda u poslovanje sudova i državnih odvjetništva koji će jamčiti kvalitetu u radu tih tijela.

Kroz aktivnost će se analizirati Sudski poslovnik i Poslovnik o radu državnih odvjetništva te pripremiti metodologija za provedbu snimke postojećeg stanja poslovnih procesa, testiranje metodologije te će se provesti snimka stanja postojećih procesa.

Aktivnost će provoditi vanjski stručnjaci u suradnji s radnom skupinom za izmjenu Sudskog poslovnika te radnom skupinom za izmjenu Poslovnika o radu državnih odvjetnika. Izraditi će i usporedna analiza zatečenih procesa na različitim razinama sustava, kao i identificirati uska grla u sustavu i izraditi preporuke za unapređenje Sudskog poslovnika i Poslovnika državnog odvjetništva.

Prije uvođenja optimiziranih i novih poslovnih procesa u sva pravosudna tijela izraditi će se plan provedbe novog Sudskog poslovnika i Poslovnika državnog odvjetništva te održati radionice u sudovima i državnim odvjetništvima (pravosudnim tijelima). Svrha radionica jest pravosudnim dužnosnicima i službenicima u pravosudnim tijelima prezentirati novine u Sudskom poslovniku i Poslovniku državnog odvjetništva. Planira se organizirati 14 regionalnih cjelodnevnih radionica (7 za sudove i 7 za državna odvjetništva u Republici Hrvatskoj) za ukupno 140 polaznika.

Ujedno, s ciljem standardizacije cjelokupnog sustava izvještavanja o ključnim poslovnim procesima pravosudnih tijela, izraditi će se Pravilnik o pravosudnoj statistici koji će sadržavati sve relevantne informacije o načinu izvještavanja i vrstama izvještaja. Aktivnost uključuje i provedbu pet edukacija za ukupno 100 predstavnika pravosudnih tijela o poslovnim procesima vezanim uz izvještavanje, načine unosa podataka i upoznavanje sa izrađenim Pravilnikom.

Aktivnosti u okviru ovog elementa počet će se provedbom tijekom 2021. godine.